paragraph_text: U oceanijskom društvu vlada stroga klasna stratifikacija te pripadnici vanjske partije žive u naseljima i gradskim četvrtima gdje pripadnicima niže klase, odnosno prolovima nije dozvoljen pristup bez prijeke potrebe ili dobra objašnjenja. Obično žive u malim, skučenim stanovima u kojima su prisiljeni stalno držati upaljenima telekrane. Također su izloženi oskudici, odnosno stalnom nedostatku svega osim hrane i najnužnijih potrepština. Roman sugerira da su članovi vanjske partije, usprkos nominalno višeg statusa, zapravo u najgorem položaju jer su dužni poštovati stroga pravila zadana članovima partije te su izloženi stalnom nadzoru misaone policije i riziku da budu uklonjeni ako se previše "ističu".